**БРУТЕН ВЪТРЕШЕН ПРОДУКТ ПРЕЗ ПЪРВОТО ТРИМЕСЕЧИЕ НА 2024 ГОДИНА**

**(ЕКСПРЕСНИ ОЦЕНКИ)**

През първото тримесечие на 2024 г. брутният вътрешен продукт (БВП) нараства с 1.7% спрямо първото тримесечие на предходната година и с 0.4% спрямо четвъртото тримесечие на 2023 г. според сезонно изгладените данни по експресни оценки.

**Годишни изменения**

През първото тримесечие на 2024 г. БВП се увеличава с 1.7% спрямо първото тримесечие на предходната година, а брутната добавена стойност нараства с 2.2%.

Крайното потребление регистрира ръст от 4.1%, бруто образуването на основен капитал се увеличава със 7.7% през първото тримесечие на 2024 г. спрямо първото тримесечие на предходната година по сезонно изгладени данни. Износът на стоки и услуги намалява с 1.0%, а вносът на стоки и услуги намалява с 3.8%.

**Фиг. 1. Темп на прираст спрямо съответното тримесечие на предходната година, %**

**Тримесечни изменения**

През първото тримесечие на 2024 г. спрямо предходното тримесечие БВП, по сезонно изгладени данни, нараства с 0.4% (виж табл. 1 от приложението). Брутната добавена стойност нараства с 1.0%.


Според експресните оценки на БВП по елементи на крайното използване през първото тримесечие на 2024 г. причина за регистрирания икономически ръст по сезонно изгладени данни спрямо предходното тримесечие е увеличението на бруто капиталообразуването на основен капитал с 1.6% и крайното потребление с 1.3%.

**БВП в стойностен обем, текущи цени**

Според експресните оценки на НСИ за първото тримесечие на 2024 г. БВП в номинално изражение достига 40 625.3 млн. лева (виж табл. 2 от приложението). Реализираната добавена стойност през първото тримесечие на 2024 г. е 35 681.1 млн. лева.

По елементи на крайното използване най-голям дял в БВП заема крайното потребление с 84.4%, което в стойностно изражение възлиза на 34 272.3 млн. лева. През първото тримесечие на 2024 г. бруто капиталообразуването е 6 916.9 млн. лв. и заема 17.0% относителен дял в БВП. Външнотърговското салдо е отрицателно.

**Фиг. 2. БВП по тримесечия за периода 2010 - 2024 г. по средногодишни цени на 2015 година, млн. лв.**

****

**Методологични бележки**

В ръководството на Евростат за тримесечните национални сметки експресните оценки[[1]](#footnote-1) за БВП са дефинирани като:

*„...най-ранната картина на икономиката, представена в съответствие с концепциите и дефинициите на Системата на националните сметки, данните за която се произвеждат и публикуват във възможно най-кратки срокове след края на отчетното тримесечие, като се използва ограничена и непълна информация в сравнение с традиционно разработваните тримесечни показатели на националните сметки...“.*

Експресните оценки за БВП се основават на предварителни, налични към момента, месечни и тримесечни данни (обект на последващи актуализации и ревизии), на експертни оценки и модели за поведението на компоненти в състава на БВП, за които към момента на изчисленията не е налична директна базисна информация.

Разработените експресни оценки за първото тримесечие на 2024 г. са подготвени в срок от 42 дни след отчетния период. Те са представени в стандартен формат за публикуване на тримесечните данни на националните сметки - темпове на прираст, получени от сезонно изгладени данни спрямо предходното тримесечие и спрямо същото тримесечие на предходната година, стойностен обем в текущи цени и относителни дялове на компонентите в състава на БВП.

Съгласно Календара за разпространение на резултатите от статистическите изследвания НСИ ще подготви и публикува предварителни оценки за тримесечните данни за БВП за първото тримесечие на 2024 г. на 7 юни 2024 година.

Сезонното изглаждане на статистическите показатели в НСИ се осъществява чрез прилагане на алгоритъма TRAMO/SEATS по методология, описана в [Ръководството на Европейската статистическа система за сезонно изглаждане](http://ec.europa.eu/eurostat/delegate/product?code=KS-RA-09-006). На сезонно изглаждане се подлагат тримесечните данни за компонентите на БВП по производствения метод и по компоненти на разходите за крайно използване. Прилага се директен метод за сезонно изглаждане, при който агрегираните показатели и техните компоненти се подлагат на самостоятелно изглаждане.

**Приложение**

**Таблица 1**

**Темп на прираст на БВП - общо и по компоненти, сезонно изгладени данни, експресни оценки**

(Проценти)

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  |  | **Темп на прираст спрямо предходното тримесечие** | | | | | | **Темп на прираст спрямо съответното тримесечие на предходната година** | | | |
|  |  | **II 2023** | **III 2023** | | **IV 2023** | | **I 2024** | **II 2023** | **III 2023** | **IV 2023** | **I 2024** |
| **1** | **Брутна добавена стойност** | **0.5** | **0.3** | **0.4** | | **1.0** | | **1.2** | **0.9** | **0.5** | **2.2** |
| 2 | Корективи | -0.3 | 0.8 | 2.1 | | -5.4 | | 7.4 | 8.1 | 12.2 | -3.0 |
| **3** | **Брутен вътрешен продукт** | **0.4** | **0.4** | **0.5** | | **0.4** | | **2.0** | **1.8** | **1.6** | **1.7** |
|  | По елементи на крайното използване: |  |  |  | |  | |  |  |  |  |
| 4 | Крайно потребление | 1.4 | 0.6 | 0.8 | | 1.3 | | 5.4 | 4.2 | 2.6 | 4.1 |
| 5 | Бруто капиталообразуване | . | . | . | | . | | . | . | . | . |
|  | в т.ч. бруто образуване на основен капитал | 2.1 | 3.0 | 0.8 | | 1.6 | | 3.2 | 6.0 | 4.6 | 7.7 |
| 6 | Износ на стоки и услуги | -0.7 | -0.2 | 1.2 | | -1.3 | | -2.3 | -3.2 | -2.0 | -1.0 |
| 7 | Внос на стоки и услуги | -6.2 | 1.6 | 2.9 | | -1.9 | | -10.3 | -6.9 | -4.5 | -3.8 |

**Таблица 2**

**Брутен вътрешен продукт за първото тримесечие на 2024 година, сезонно неизгладени данни, експресни оценки**

|  |  |  |  |
| --- | --- | --- | --- |
|  |  | **Първо тримесечие на 2024 година** | |
| **Стойностен обем в текущи цени, млн. лв.** | **Относителен дял в БВП, %** |
|  |  |  |  |
| **1** | **Брутна добавена стойност** | **35681.1** | **87.8** |
| 2 | Корективи | 4944.2 | 12.2 |
| **3** | **Брутен вътрешен продукт (1+2=4+5+6+9)** | **40625.3** | **100.0** |
|  | По елементи на крайното използване: |  |  |
| 4 | Крайно потребление | 34272.3 | 84.4 |
| 5 | Бруто капиталообразуване | 6916.9 | 17.0 |
| 6 | Външнотърговско салдо (7 - 8) | -563.9 | -1.4 |
| 7 | Износ на стоки и услуги | 24984.5 | 61.5 |
| 8 | Внос на стоки и услуги | 25548.4 | 62.9 |
| 9 | Статистическа разлика | 0.0 | 0.0 |
|  |  |  |  |

1. 1 В международната терминология се използва терминът „flash estimates“. [↑](#footnote-ref-1)